DILONGO 44
Nzo Yinlongo yi Yave
Bo Salomo kabiala ntinu wu Isaeli, Yave wunyuvula: ‘Mbi wuntomba minu yi kuvana?’ Salomo wutambudila: ‘Minu yikhidi ditoko, ayi yisa zaba ko ma kuvanga. Diawu phana luzabu mwingi yibaka bu kutwadisila dikabu diaku.’ Yave wumvutudila: ‘Bo makhambu dinda busina vayi luzabu, minu yinkwiza kukitula mutu wulutidi luzabu ayi busina va ntoto woso. Ayi ngye kutumamana minsiku myami, ngye wala zinga mimvu miwombo’
Salomo wutona kutunga nzo yinlongo ayi wusadila wola, palata, mabaya ayi mamanya. Bivevi na bivevi di babakala ayi bakyeto bakivana mu kisalu ki kutunga nzo yinlongo yi Yave. Sambwadi di mimvu mivyoka biza mana kutunga, ayi yiba thangu mwingi kuyundula nzo beni kwidi Yave. Bawu bakubika meza yi kuvikila mikhayilu ayi bavika mikhayilu miwombo. Salomo wufukama va ntwala meza yi mikhayilu ayi wusambila: ‘A Yave, yizebi ti nzo ayiyi yisi ko yinneni ayi yimboti mu kutala phila wuzangimina, vayi lemvuka kikana mbwongimin’itu ayi minsambu mitu.’ Bwidi Yave kamwena nsambu Salomo kavanga? Bukyedika ti Yave wukikana nsambu beni. Kibila bo Salomo kamana kusambila, mbazu yifumina kuyilu yikuluka ti vaba mikhayilu nandi kakubika ayi mikhayilu beni mimana kuvya. Bo bana ba Isaeli bamona mawu, bayangalala beni.
Ntinu Salomo, wuba beni wuzabakana ku Isaeli ayi zitsi zinkaka mu kibila ki ndwenga voti luzabu luwombo Nzambi kamvana. Batu baba fuminanga kinanu baba kwizanga kwidi nandi mwingi kudedikisa mambu mawu. Ntinu wunkyeto ku Saba, mvandi wuyuwa tsangu yi luzabu lu Salomo ayi wuyiza mwingi kanthota mu byuvu bi phasi. Mimvutu kayuwa ayi ma kamona mamvanga kutuba: ‘Minu yisa kikana ko bo batu bakhamba, vayi minu veka yima visa ti luzabu lwaku kuvyoka mu phila bakhambila. Bukyedika ti Nzambi’aku Yave wukusakumuna beni.’ Bukyedika, thonono yi luyalu lu Salomo yiba yimboti ayi bana ba Isaeli baba beni mu mayangi. Vayi kuntwala mambu matona kubaluka.
“Vayi tala! Vava vadi ayi mutu wumosi wulutidi Salomo.”—Matai 12:42
kmb_Latn wol_Latn kon_Latn kon_Latn kon_Latn kon_Latn